Nos Henris de Gentes, chevaliers, façons savoir a touz ces qui verront et orront ces presentes lettres, que nos tenons an fié de honorauble père Gérart, par la grace de Deu avesque d’Ostum, lou disme de Montoit et tout lou disme de la Ville Nove, ou nom dou dit avesque d’Ostum. En tesmoing de la quel chose, nos avons données au dit avesque ces presentes lettres saellées dou seaul de religious home Vincens, priour de Borbon, et nos diz priours de Borbon avons mis an ces presentes lettres nostre seaul par la priere au dit Henri de Gentes, chevalier. Doné l’an de grace M CC et LX, ou moys de marz.